Hy ontmoet later vir Zimon Brandt, die oorgewig seun van Zef en Zinovia, belangrike mense op die dorp. Eendag sluit Zef en Zinovia vir Zimon toe, maar hy ontsnap en gaan vind vir Miko. Almal soek na hulle en toe die dokter hulle uiteindelik in ’n boom vind, maak hy ’n onwaarskynlike ontdekking.
Volgens Andrico Goosen, wat die rol van onder andere Zef Brandt vertolk, is dit spesiaal om te sien hoe die kinders wat na die produksie kyk ’n band vorm met die poppe.
Elisha Zeeman,wat die Die onwaarskynlike verhaal van Miko geskryf het, sê die Loft Puppet Co. wil nie net op kinderproduksies fokus nie. Die groep het in Maart by die US Woordfees die produksie HAM uitgevoer, wat op ’n ouer gehoor gemik is, en het ’n klassieke produksie in hul visier.
“Ons is vyf vriende met ’n liefde vir teater wat hierdie deeltyds doen. Ons wil nie net kinderteater maak nie. Ons is nou besig met ’n rowwe storielyn wat ons wil gebruik vir ’n klassieke teaterstuk. Daar is nie perke nie,” sê Zeeman.
Sy hoop die maatskappy kry die kans om eendag ’n buiging op televisie te maak en hopelik in die buiteland te toer met hul poppeproduksies.